LUR ondersoek oor ‘misbruik’ van helikopterSibongiseni Dhlomo. Foto: http://www.kznhealth.gov.za/minister.htm LUR Sibongiseni Dhlomo het glo in November verlede jaar die helikopter gebruik om ŉ begrafnis by te woon. Dhlomo se gebruik van die helikopter het glo tot gevolg gehad dat ŉ tiener wat ernstig beseer is in ŉ motorongeluk nie vinnig genoeg na ŉ hospitaal kon vervoer word nie. Die Sunday Tribune het destyds berig dat Asheen Maharaj (15) breindood verklaar is na die ongeluk waarin sy ouers, Ashnee en Ashwin, en suster Asheena dood is. Asheen is ŉ week later in die hospitaal dood. Dhlomo het paramedici gekritiseer omdat hulle Maharaj nie na die naaste hospitaal geneem het nie terwyl Dhlomo gekritiseer is omdat hy die helikopter gebruik het wat Maharaj se lewe kon red. Volgens paramedici kon Maharaj se lewe moontlik gered word indien hy onmiddellik na die Inkosi Albert Luthuli-hospitaal in Durban vervoer is. Dit vat glo langer as ŉ half uur om die hospitaal met ŉ motor te bereik en moes Maharaj noodgewonde só vervoer word toe die helikopter nie beskikbaar was nie. Dhlomo het destyds aan die koerant gesê dat hy ŉ mediese dokter is en dat hy die helikopter kan gebruik soos hy goeddink.